b"\n_START_ARTICLE_\nSant Miquel de la Pobla de C\xc3\xa9rvoles\n_START_SECTION_\nDescripci\xc3\xb3\n_START_PARAGRAPH_\n\xc3\x89s una ermita de planta rectangular de dimensions molt redu\xc3\xafdes. L' acc\xc3\xa9s es fa per la pla\xc3\xa7a de St. Miquel a trav\xc3\xa9s d'una petita escalinata. La fa\xc3\xa7ana est\xc3\xa0 datada al segle XVIII, t\xc3\xa9 un portal de grans carreus encoixinats, de gust itali\xc3\xa0. La portada \xc3\xa9s allindada, amb un escut a la zona central. L'interior est\xc3\xa0 cobert amb volta de can\xc3\xb3 i arcs torals. Est\xc3\xa0 tot enguixat i destaquen algunes m\xc3\xa8nsules decoratives de gust barroc i el paviment, de rajola de cer\xc3\xa0mica; es troba en mal estat de conservaci\xc3\xb3. La teulada \xc3\xa9s a dues aig\xc3\xbces, modificada al segle XIX. Cal fer notar la modificaci\xc3\xb3 de la nau que s'aixec\xc3\xa0 aproximadament mig metre per a evitar el pendent excessiu de la coberta. Exteriorment aix\xc3\xb2 \xc3\xa9s visible pel canvi d'aparell, m\xc3\xa9s desigual en comparaci\xc3\xb3 a la resta de l'edifici.\n_START_SECTION_\nHist\xc3\xb2ria\n_START_PARAGRAPH_\nConstru\xc3\xafda al lloc on la tradici\xc3\xb3 pensa que es trob\xc3\xa0 la imatge de la mare de D\xc3\xa9u de la Jonquera. De fet, l'edifici s'aixec\xc3\xa0 per aquesta devoci\xc3\xb3, segons consta al document fundacional. Aviat, per\xc3\xb2, es canvi\xc3\xa0 l'advocaci\xc3\xb3 per l'actual. A la fa\xc3\xa7ana hi ha un escut datat de 1611. Abans hi havia un retaule dedicat a St. Miquel, avui a la catedral de Tarragona i aqu\xc3\xad se'n conserva un c\xc3\xb2pia de dimensions sensiblement m\xc3\xa9s grans."